Source: https://m.ro.sputnik.md/society/20200507/30164761/Cristoiu-CCR-si-Avocatul-Poporului-singurele-institutii-care-nu-s-au-lasat-antajate.html
Timestamp: 2020-07-05 14:00:28+00:00

Document:
BUCUREȘTI, 7 mai - Sputnik, Marius Holdean. Ion Cristoiu a apreciat pe blogul său personal că decizia CCR privind unele măsuri din perioada stării de urgenţă reprezintă un moment istoric, nu atât pentru verdictul în sine, cât pentru semnificaţia acestei hotărâri: aceea că mai sunt instituţii care nu cedează presiunilor antidemocratice.
Ion Cristoiu a remarcat și rapiditatea cu care judecătorii CCR au dat verdictul în cazul sesizării Avocatului Poporului, Renate Weber, privind Decretele-Legi emise de Klaus Iohannis pe perioada stării de urgenţă şi prevederile OUG 34/2020 privind amenzile pentru încălcarea măsurilor de siguranţă sanitară în timpul epidemiei de coronavirus.
Jurnalistul califică drept istoric verdictul CCR în acest caz din cauză că oamenii au experimentat o premieră: pericolul îmbolnăvirii folosit ca pretext de politicieni de a îngrădi drepturile omului.
Pentru Cristoiu, declanşarea crizei a însemnat în România şi punerea la îndoială a democraţiei, intimidarea presei, a Parlamentului, Opoziţiei, pentru a sufoca din faşă orice tentativă de semnalare a abuzurilor stării de urgenţă.
Tocmai de aceea, jurnalistul a semnalat apreciativ că CCR și Avocatul Poporului au fost singurele instituții care au rezistat presiunilor antidemocratice.
Cristoiu a caracterizat de altfel în termeni acizi reacțiile liderilor PNL la deciziile CCR: ”Printre altele, una neghioabă, a lui Ludovic Orban, care se declară şocat, şi una bădărănească, huliganică chiar, a lui Rareş Bogdan”.
Decizia CCR merită ”calificativul de istoric”
”De-a lungul istoriei, existenţa unui pericol, nu de puţine ori supradimensionat prin manipulare, a fost un excelent pretext pentru politicieni de a îngrădi drepturile omului. Şi politicienii au îngrădit drepturile omului, au făcut exerciţii de dictatură în plină democraţie, fără a stârni nu revolta, dar nici măcar supărarea cetăţenilor. Ba mai mult, înfricoşaţi de manipularea mediatică, toţi cetăţenii au fost în astfel de împrejurări fericiţi că li se încalcă drepturile. Mulţi au cerut mai multe îngrădiri”, descrie Cristoiu momentul prin care trecem, arătând că declanşarea Crizei Coronavirus a însemnat şi în România limitarea de către regim a libertăţilor individuale, ba chair şi punerea la îndoială a chiar democraţiei.
În acest context, arată Cristoiu, multe instituţii ale statului de drept din România – presa, Parlamentul, Opoziţia, s-au trezit intimidate de fericirea Poporului de a fi călărit în chip antidemocratic, iar a semnala abuzurile Puterii, emiterea unor documente neconstituţionale, crearea cadrului pentru furt din avutul statului, a denunţa cenzurarea presei au devenit în România un act de curaj.
Dar, subliniază el, prin sesizarea CCR pe 16 aprilie 2020, Avocatul Poporului şi prin decizia de miercuri, 6 mai 2020, CCR au demonstrat că sunt instituţiile care nu se lasă şantajate de manipularea opiniei publice în favoarea exerciţiilor antidemocratice.
Jurnalistul a trecut în revistă și riscurile pe care și le-au asumat cele două intituții: să fie calomniate, ameninţate de politrucii puterii, de presa Miluită, de maşinăria Serviciilor de pe reţelele sociale. În ciuda acestor pericole, le laudă Cristoiu, cele două instituţii au atacat deciziile prin care regimul Iohannis folosind drept pretext pericolul Coronavirus s-au dedat la un exerciţiu de dictatură.
”Un asemenea fapt nu poate fi decât salutat drept concretizarea învăţăturii că Nasc şi în România lui Coronavirus adepţi curajoşi ai democraţiei. Ai democraţiei pe care n-o poate pune la îndoială nici măcar Apocalipsa”, își încheie Cristoiu postarea.
avocatul poporului, CCR, Ion Cristoiu

References: CCR 
 CCR 
 CCR 
 CCR 
 CCR 
 CCR 
 CCR